Nánast öll íbúðin lögð undir ræktunina
Héraðsdómur Reykjavíkur hefur dæmt tæplega þrítugan karlmann í sex mánaða fangelsi fyrir fíkniefnalagabrot, en maðurinn hafði m.a. 55 kannabisplöntur í vörslum sínum í sölu- og dreifingarskyni.
Lögreglustjórinn á höfuðborgarsvæðinu ákærði manninn í mars sl. fyrir að hafa í desember sl. haft í vörslum sínum í sölu- og dreifingarskyni 55 kannabisplöntur, 1.336,15 g af kannabislaufum, 2.124,83 g af kannabisstönglum, 630,14 g af marijúana-kannabis og hafa um nokkurt skeið ræktað plönturnar sem lögregla fann við leit ásamt kannabislaufum, stönglum og marijúana.
Fram kemur í dómi héraðsdóms, að lögreglunni á höfuðborgarsvæðinu hafi borist upplýsingar þann 17. desember sl. um að ræktun kannabis færi hugsanlega fram í íbúð mannsins í Reykjavík. Fóru lögreglumenn á staðinn en lykt af kannabis fannst fyrir utan íbúðina og var farið að íbúð á þriðju hæð fjölbýlishússins.
Þar fyrir utan fannst mikil lykt af kannabis koma frá íbúðinni. Var íbúðin opnuð með aðstoð lásasmiðs og kom þá í ljós ræktun í íbúðinni. Var tæknideild lögreglu kölluð til. Lögreglan hafði síðan samband við ákærða sem kom á vettvang. Hann var svo handtekinn í þágu rannsóknar málsins.
Lögreglan lagði m.a. hald á lampa, tjöld og loftsíur sem notaðar voru við ræktunina. Þá var lagt hald á 55 plöntur á vettvangi. Sú hæsta var 104 cm en minnsta 7 cm.
Við skýrslutökur hjá lögreglu viðurkenndi maðurinn að hafa verið með  umrædda ræktun. Hafi hann kynnt sér aðferð við ræktun á netinu og í framhaldi komið sér upp búnaði. Maðurinn hafði ekki verið í vinnu á þessum tíma heldur notið atvinnuleysisbóta. Hann kvaðst aðallega hafa ætlað að nota þessi fíkniefni sjálfur en á þessum tíma hafi hann reykt kannabis.
Í niðurstöðu dómsins kemur fram, að maðurinn hafi játað sök að hluta til. Hann játaði vörslu fíkniefna samkvæmt ákæru. Hann neitaði sök að því leyti að hann hefði ekki ætlað efnið til sölu og dreifingar. Þá kvaðst hann ekki viss um magn fíkniefna á staðnum.
Héraðsdómur segir, að samkvæmt myndum tæknideildar af vettvangi hafi ræktunin á engan hátt verið viðvaningsleg. Komið hafði verið upp sérstökum tjöldum til ræktunar með tilheyrandi loftræstikerfi, lömpum og öðrum búnaði. Var íbúðin nánast undirlögð undir ræktunina.
"Þá hefur ásetningur ákærða verið afdráttarlaus, en lögregla hafi stöðvað ræktunina áður en plöntur fóru að blómstra. Er ekki hægt að fallast á varnir ákærða um að ræktunin hafi verið misheppnuð og rýr. Matsgerð leiðir í ljós að um venjulega ræktun á kannabisplöntum hafi verið um að ræða, þar sem afraksturinn var efnið tetrahýdrókannabínól, sem er ólöglegt fíkniefni. Er að mati dómsins hafið yfir allan vafa að ræktunin hafi verið umfram ætlaða neyslu ákærða sjálfs. Verður við það miðað að hún hafi verið ætluð í sölu og dreifingu. Samkæmt því er sök ákærða sönnuð og verður hann sakfelldur samkvæmt ákæru," segir í dómi Héraðsdóms Reykjavíkur.
Maðurinn er fæddur árið 1984.  Samkvæmt sakavottorði hefur hann einu sinni gengist undir viðurlagaákvörðun og fimm sinnum undir sáttir vegna brota á lögum um ávana- og fíkniefni.
Héraðsdómur Reykjavíkur hefur dæmt tæplega þrítugan karlmann í sex mánaða fangelsi fyrir fíkniefnalagabrot, en maðurinn hafði m.a. 55 kannabisplöntur í vörslum sínum í sölu- og dreifingarskyni.
Fram kemur í dómi héraðsdóms, að lögreglunni á höfuðborgarsvæðinu hafi borist upplýsingar þann 17. desember sl. um að ræktun kannabis færi hugsanlega fram í íbúð mannsins í Reykjavík.
Við skýrslutökur hjá lögreglu viðurkenndi maðurinn að hafa verið með  umrædda ræktun.
Hann neitaði sök að því leyti að hann hefði ekki ætlað efnið til sölu og dreifingar.
Héraðsdómur segir, að samkvæmt myndum tæknideildar af vettvangi hafi ræktunin á engan hátt verið viðvaningsleg.
Var íbúðin nánast undirlögð undir ræktunina.